南亞裔男被香港男警察跪頸後死亡案

本文記述嘅係件南亞裔男疑犯被華裔香港男警察跪頸之後喪命嘅事；正文所有嘢皆响2020年發生於香港。

縮寫
警察——香港警務處
消防——香港消防處
醫護——香港公立醫院醫護人員
編輯——維基編輯
不明——傳媒冇披露來源噉公布嘅消息

正文
警察：响5月7號，有個南亞裔男人帶住酒氣，喺尖沙咀毀壞一架私家車同一部電單車；响下晝五點鐘到，三個軍裝男警嚟咗捉佢，對方反抗；有兩個南亞裔男途人幫手，一共五個人㩒低咗佢落地下，成功制服。

目擊者黃先生憶述，當時有個差佬用伸縮警棍打過個疑犯，其間有差佬多次用廣東話及英倫話大叫「唔好郁」、「calm down」同「stop」，對方亦一度停止反抗。目擊者黃先生話佢被制服時有嗌「好痛」同「唔好抝」，不過對方冇收力，跟住見到佢被抬上警車時，腳重有郁動，之後送上救護車時已經冇咗知覺。目擊者文小姐指雖然理解差人要制服疑犯，但係質疑無留意壓住人哋條頸好危險；文小姐提供嘅影片顯示，曾經有其他幫手制服疑犯嘅南亞男途人，用力㩒住疑犯頭同頸三十秒至鬆手，一個差佬就用膝頭跪壓住佢條頸側邊超過兩分鐘，期間一直叫佢冷靜。

編輯：時間似乎隔得太開，唔知係唔係有人搞錯咗啲嘢。

消防：事發當日下晝5點55分接到救護召喚，9分鐘之後白車開到去，救護員喺警車入面檢查佢，發現呼吸同脈搏都停咗，於是即刻急救……用10分鐘車咗佢去醫院。

醫護：根據救護車同醫管局紀錄，由差人發現傷者昏迷至救護員到場，相隔咗大約19分鐘，期間冇人幫傷者做心肺復甦。雖然救護員成功令佢有返心跳，但係狀況依然極差，死前先後喺急救房同深切治療部受醫。

警察：強調當時用嘅係適當武力；由疑犯身上搜出4克白粉，佢因涉嫌刑事毀壞、藏毒同襲警而被捕；佢有話唔舒服，於是即刻叫救護車嚟送去醫院……佢到第二日下晝大約5點45分死咗；稍後會驗屍以確定死因。

郭家麒認為，單嘢未經過死因研訊，差人就話制服疑犯時用所嘅係適當武力，懷疑佢哋一早定論嚟帶風向；批評差人冇由陳輝旺被殺案吸取教訓。馬宣立指出，壓頸制服呢招可以引致嚴重創傷；有機會搞到人哋窒息，或者刺激大動脈而整慢心跳，令到個腦缺氧，進而暈眩；嚴重時重會搞出人命。

不明：5月9號消息……初步檢驗顯示，死者出事前應該飲咗頗多酒精，身體有擦傷，可能係現場掙扎所致，發現唔到明顯骨折；因為身份重未確定得到，所以睇唔到病歷，死因就要等到驗咗屍，先至判斷得到。5月14號消息……法醫已經解剖死者驗屍，無睇到骨折或者內臟損傷，然而發現有心血管懷疑阻塞，亦有資料顯示死者生前患糖尿病。

响5月18號中午，簡浩名、譚香文、邱汶珊、呂智恆及錢志健去到灣仔警察總部外示威。佢哋舉起「止警暴制警亂」標語，又大嗌口號，又向鄧炳強遞交請願信……抗議差人响過去十個月對市民所用嘅武力不斷升級，重整死埋上述嘅南亞男人添。响6月12號，錢志健同簡浩名再做類似嘅嘢。

簡浩名响6月1號之前冇幾耐，收到差人回信，內容只係複述向傳媒公布咗嘅嘢，同埋話調查緊，稍後會死因裁判官交報告，不過冇公佈死因、死者國籍及身分，亦冇交代有冇通知死者家人。王浩賢同葉寬柔以佐治弗萊案對比此事，批評跪頸等做法以及後續處理，都唔啱。

警察：6月2號消息……死者54歲，已經聯絡到佢嘅家屬，又安排為死者驗屍，等緊毒理化驗報告以及法醫嘅驗屍報告嚟確定死因，稍後亦會向死因裁判官提交報告。

响6月18號嘅油尖旺區議會常規會議期間，林兆彬援引本文所述事件及其他案例，提出臨時動議，「……要求警方立即禁止警員以膝蓋壓住頸部的方式制服疑犯，停止濫用武力……」，投票通過咗。

朱凱廸响7月8號嘅立法會會議道，提及呢單案及其他死人事件，問李家超有冇計劃「禁止警務人員使用鎖頸式武力」，答案係否定嘅。

參考
https://hk.appledaily.com/breaking/20200509/4BGGQYMIZZXEYKYB2V7J2BAWQE/
https://hk.appledaily.com/local/20200511/NLLG6DNWTNJP4YZEEI6FXMPT24/
https://hk.appledaily.com/breaking/20200518/T2XFAW7HXWUVZZGGTB6WA3R5GQ/
https://hk.appledaily.com/breaking/20200601/R752HWYULQDYH2G65AXNJOYXWE/
https://hk.appledaily.com/local/20200602/TKACGFMJYTJVEVKF4IORGCR4Z4/
https://hk.appledaily.com/local/20200602/XMA2GS3VZCJ5UK6OZQVKLYFVPU/
http://hk.on.cc/hk/bkn/cnt/news/20200509/bkn-20200509223657842-0509_00822_001.html
http://hk.on.cc/hk/bkn/cnt/news/20200514/bkn-20200514230843990-0514_00822_001.html
http://hk.on.cc/hk/bkn/cnt/news/20200602/bkn-20200602203042648-0602_00822_001.html
https://www.inmediahk.net/node/1073527
https://www.inmediahk.net/node/1074465
https://www.thestandnews.com/society/%E9%9D%9E%E8%8F%AF%E8%A3%94%E7%96%91%E7%8A%AF%E8%A2%AB%E8%AD%A6%E5%88%B6%E6%9C%8D%E6%8B%98%E6%8D%95%E5%BE%8C%E9%80%81%E9%99%A2%E6%AD%BB%E4%BA%A1-%E6%B6%88%E6%81%AF-%E6%95%91%E8%AD%B7%E5%93%A1%E5%88%B0%E5%A0%B4%E5%89%8D%E7%84%A1%E4%BA%BA%E6%80%A5%E6%95%91
https://www.thestandnews.com/politics/%E6%9D%8E%E5%AE%B6%E8%B6%85-%E8%B7%AA%E9%A0%B8%E9%9D%9E-%E6%AE%BA%E4%BA%BA%E6%AD%A6%E5%8A%9B-%E7%84%A1%E8%A8%88%E5%8A%83%E7%A6%81%E6%AD%A2%E8%AD%A6%E5%93%A1%E8%B7%AA%E9%A0%B8
https://www.info.gov.hk/gia/general/202007/08/P2020070800511.htm
https://www.epochtimes.com/b5/20/6/19/n12196718.htm
https://www.districtcouncils.gov.hk/ytm/doc//common/dc_meetings_audio/18914/YTMDC_18.6.2020_4th_Mtg_Item_1_3_CH.mp3

佐治弗萊案

犯罪
香港2020年